钦定古今图书集成/明伦汇编/氏族典/第127卷 > 陈璘
## 钦定古今图书集成/明伦汇编/氏族典/第127卷 > 陈璘

按《山西通志》：“璘字邦瑞，阳曲人。弘治癸丑进士，除太
常博士。孝宗享南郊，见其气宇周旋，甚悦，有宝镪之
赐。选监察御史，巡居庸诸关，躬历险厄，疏可城守者，
立将官，增戍兵，为千百年计。再按山东，论罢矿役，导
蔡河入漕，修阙里孔庙，上遣官立御制碑文，特嘉其
绩。迁浙江佥事，摘发兴除，不异山东。寻转陕西苑马”
少卿，马益繁息。少师杨总制三边，荐其贤。迁参政，督
军饷，边储大足而民称便。转河南按察使。时豪猾交
纳宗室，侵越法制。及发觉，又依凭城社，人皆苦之。璘
下令，“自今敢匿人者连坐。”捕获悉正其罪，境内肃然。
镇守王太监残墨特甚，面责之，王遂自戢。迁右布政，
转左布政，经济大略益著。升都御史，巡抚湖广。以边
才改延绥。缮城堡，利器械，足仓库，募戍兵，选将官，以
斩获功，武皇降敕奖励。又以边墙功，赐金帛。复以大
斩获，赐蟒衣三袭。会江彬导天子驻跸延绥。彬党横
甚。璘执大体酌时宜，彬不敢肆。其党戴钦简傲，璘，手
击之，时称为真都御史。引疾乞归。报曰：“璘素有才誉，
有疾，善自调理，以副委任。”未几，父母讣先后至，哀毁
灭性。以天子南巡，廷议上郡北边重镇，夺情候代。寻
武皇上宾，言官谓都御史宜罢，诏从之，得归，旋诏进
阶正奉大夫。